Aðalmeðferð hófst í morgun í Héraðsdómi Reykjaness í máli Jóhannesar Tryggva Sveinbjörnssonar sem er ákærður fyrir kynferðisbrot gegn konu á nuddstofu sinni fyrir áratug. Hann nýtti rétt sinn til að tjá sig ekki um sakargiftir í skýrslutöku sinni fyrir dómi og lýsti því yfir að hann hefði ekki komið við brjóst eða kynfæri konunnar á óviðeigandi hátt.
Réttarhaldið í morgun var opið og er það í fyrsta skipti á þessari öld sem slíkt er gert í kynferðisbrotamáli. Réttarhöld eru alla jafnan lokuð í málum sem þessum.
Jóhannes var í nóvember dæmdur í sex ára fangelsi fyrir kynferðisbrot gegn fjórum konum og er þetta því annað dómsmálið sem er rekið á hendur honum.
Konan í málinu er ein af ellefu sem kærði Jóhannes til lögreglunnar fyrir fjórum árum en héraðssaksóknari ákvað að gefa ekki út ákæru á sínum tíma.
Hún kærði þá ákvörðun til ríkissaksóknara sem lagði fyrir lögreglu að rannsaka málið að nýju og ákæra var gefin út í maí á síðasta ári
Jóhannes Tryggvi neitar sök. Hann gaf skýrslu fyrir dómi í morgun í gegnum fjarfundabúnað þar sem hann er í sóttkví. Þar nýtti hann rétt sinn til að tjá sig ekki um sakargiftir, umfram það sem hefði komið fram í skýrslutöku yfir honum hjá lögreglu. Hann kvaðst ekki hafa komið við brjóst eða kynfæri konunnar á óviðeigandi hátt.
Skýrslutakan tók því ekki meira en nokkra mínútur.
Jóhannes fékk síðan að fylgjast með skýrslutöku konunnar í gegnum fjarfundabúnaðinn í tölvu sem var stillt upp við hlið verjanda hans.
Aðalmeðferð hófst í morgun í máli manns sem er ákærður fyrir kynferðisbrot gegn konu á nuddstofu sinni fyrir um áratug. Þinghaldið var opið og er þetta í fyrsta skipti á þessari öld sem þinghald í kynferðisbrotamáli er opið almenningi.